สถานการณ์น้ำลุ่มเจ้าพระยาแนวโน้มเพิ่มขึ้น อาจส่งผลให้พื้นที่ด้านท้ายเขื่อนมีระดับน้ำทยอยเพิ่มสูงขึ้น
กรมชลประทาน โดยศูนย์ปฏิบัติการน้ำอัจฉริยะ (SWOC) รายงานสถานการณ์น้ำในแม่น้ำเจ้าพระยา เช้าวันนี้ (14 ส.ค. 65) เวลา 06.00 น. ที่สถานี C.2 อ.เมืองนครสวรรค์ จ.นครสวรรค์ มีปริมาณน้ำไหลผ่าน 1,348 ลูกบาศก์เมตร (ลบ.ม.)/วินาที เมื่อวาน 1,331 ลบ.ม./วินาที ระดับน้ำต่ำกว่าตลิ่งประมาณ 4เมตร แนวโน้มเพิ่มขึ้น การควบคุมการระบายน้ำผ่านเขื่อนเจ้าพระยาที่สถานี C.13 อ.สรรพยา จ.ชัยนาท ในอัตราประมาณ 1,200 ลบ.ม./วินาที วานนี้ 1,149 ลบ.ม./วินาที จะส่งผลให้พื้นที่ด้านท้ายเขื่อน มีระดับน้ำทยอยเพิ่มสูงขึ้นบริเวณพื้นที่ลุ่มต่ำนอกคันกั้นน้ำ บริเวณคลองโผงเผง จ.อ่างทอง คลองบางบาล จ.พระนครศรีอยุธยา และ ต.หัวเวียง อ.เสนา ต.ลาดชิด ต.ท่าดินแดง อ.ผักไห่จ.พระนครศรีอยุธยา (แม่น้ำน้อย) ส่วนปริมาณน้ำใน 4 เขื่อนหลักลุ่มน้ำเจ้าพระยา ณ วันที่ 14 ส.ค. 65 มีปริมาณน้ำรวมกัน 11,656 ล้าน ลบ.ม. หรือร้อยละ 47 ของความจุอ่างฯ มีปริมาณน้ำไหลลงอ่างฯ รวมกันประมาณ 223.ฃ ล้าน ลบ.ม. รับน้ำได้อีกกว่า 13,215 ล้าน ลบ.ม. กรมชลประทาน ยังคงเดินหน้าบริหารจัดการน้ำและควบคุม ปริมาณการระบายน้ำผ่านเขื่อนเจ้าพระยา ให้อยู่ในเกณฑ์ที่เหมาะสม สอดคล้องกับปริมาณน้ำฝนที่ตกทางตอนบนอย่างเต็มศักยภาพ หากมีแนวโน้มปริมาณน้ำจะเพิ่มขึ้นอีก จะแจ้งให้ทราบต่อไป ขอให้เฝ้าระวังติดตามสถานการณ์น้ำจากหน่วยงานราชการอย่างใกล้ชิด